Què és aquest programa i quina n'és la finalitat?
L'Organització Mundial de la Salut defineix la salut mental positiva com un estat de benestar en el qual la persona és conscient de les seves capacitats, pot afrontar les tensions normals de la vida i pot treballar de manera positiva.
La promoció de la salut mental entre el personal és una manera d'augmentar la productivitat i el rendiment dels treballadors a part d'aconseguir un entorn laboral saludable.
L'estrès, l'ansietat o la depressió són alguns dels problemes relacionats amb la salut mental més comuns en les empreses, que poden perjudicar la qualitat de vida.
Aquest programa té per objectiu promoure la salut mental positiva per tal de prevenir l'aparició d'aquest tipus de problemes i aconseguir un lloc de treball mentalment saludable.
Les eines per fomentar el benestar i la creativitat dels treballadors dins l'àmbit laboral són una aposta segura per guanyar implicació i motivació.
La primera es basa en el disseny i la planificació, que es pot realitzar en un període comprès entre les dues setmanes i un mes.
La segona etapa conté les accions centrals del programa i té una durada d'entre 3 i 6 mesos.
I per últim, l'avaluació i la continuïtat del programa, que es poden desenvolupar durant un any o el temps que l'empresa cregui convenient.
Recomanacions per als treballadors
És important dedicar una part del dia a pensar en els aspectes positius tant d'un mateix com dels altres i de la vida.
S'han de potenciar els pensaments agradables i allunyar els negatius.
Cal enfrontar-se a la vida amb l'ànim despert, tolerant, sense jutjar els altres ni un mateix.
I, encara que la feina ens ocupa gran part del dia, cal no renunciar a fer aquelles activitats que ens agraden, cal trobar un espai diari o setmanal per llegir, pintar, fer exercici, reunir-se amb amics o familiars...
Les adversitats a la feina o a la vida personal són inevitables.
Tothom té fracassos a la vida, però de tot se n'aprèn.
S'ha d'intentar relativitzar aquestes situacions i extreure les conseqüències positives d'allò que ens passa.
Cal pensar en els aspectes positius de la feina i en com es poden anar incorporant petits canvis que els potenciïn.
S'ha de buscar un projecte nou que motivi, i cooperar al màxim amb els companys i afavorir el treball en equip.
En començar el dia, cal centrar els esforços en el que sigui més important i deixar per a més tard la resta.
Cal afrontar els canvis i els errors com un repte mitjançant el qual es guanyarà experiència i no com una amenaça o un fracàs assegurat.
Cal reservar un temps a la setmana per fer activitats relaxants i fer allò que ens faci gaudir més (passejar, conversar, escoltar música, cuinar, etc.).
Cal aplicar a la rutina elements de relaxació o d'alliberament de tensió; això ens ajudarà a recuperar-nos.
Per tant, cal optimitzar la gestió del temps, identificar prioritats, delegar responsabilitats, millorar l'espai físic de treball, etc. O sigui, cal intentar canviar tots aquells hàbits que generin estrès.
Abans d'iniciar el programa és important sensibilitzar tant els treballadors com els responsables de l'empresa sobre els beneficis de la promoció de la salut mental i sobre quines activitats cal proposar.
També cal recordar que els treballadors han d'estar protegits en el lloc de treball davant dels riscos que produeixen aquests trastorns de salut.
Per tant, és necessari identificar-los, avaluar-los i implementar les mesures preventives adequades.
La informació i la formació en aquesta etapa són cabdals tant per sensibilitzar com per garantir la participació i el bon desenvolupament del programa.
El primer pas per desenvolupar el programa és elaborar iniciatives per millorar el clima laboral.
En aquest sentit és important que especialment la direcció i els comandaments adoptin, com a model, una actitud proactiva, facilitadora i orientada a les persones vinculada a una millora de la comunicació interna a l'empresa.
Després de conèixer quins són els problemes que més preocupen els treballadors i determinar les mancances organitzatives que presenta l'empresa, en aquesta etapa l'objectiu és establir polítiques de canvi i desenvolupar accions específiques per fomentar una bona salut mental.
També és important incloure eines vivencials que permetin la creativitat i que siguin lúdiques per treballar l'empatia, l'observació, el desenvolupament personal i professional i la cohesió de grup entre companys de feina.
Aquesta etapa consisteix a consolidar i integrar les activitats en el dia a dia de l'empresa per donar continuïtat i permanència a les polítiques de motivació que s'han aplicat.
És important poder mesurar l'impacte de les activitats sobre els treballadors per poder seguir treballant i millorar en aquest aspecte.